ai4bharat/Pralekha huggingface dataset:
சுற்றுச்சூழல் மற்றும் வனத்துறை அமைச்சகம்
சுற்றுச்சூழல் அமைப்புகளைப் பாதுகாப்பதும் மீட்பதும் பருவநிலை மாற்றத்தின் அளவைக் குறைக்கவும் அதன் தாக்கங்களை சமாளிக்கவும் உதவும் என்று திரு பூபேந்தர் யாதவ் கூறியுள்ளார்
சென்னையில் நடைபெறவிருக்கும் ஜி 20 அமைச்சர்கள் நிலையிலான சுற்றுச்சூழல் கூட்டத்தில் பங்கேற்கவும் அமைச்சர் அழைப்புவிடுத்தார்
சுற்றுச்சூழல் அமைப்புகளைப் பாதுகாப்பதும் மீட்பதும் பருவநிலை மாற்றத்தின் அளவைக் குறைக்கவும் அதன் தாக்கங்களை சமாளிக்கவும் உதவும் என்று மத்திய வனம், சுற்றுச்சூழல், பருவநிலை மாற்றம், தொழிலாளர் நலன் மற்றும் வேலைவாய்ப்புத்துறை அமைச்சர் திரு பூபேந்தர் யாதவ் கூறியுள்ளார். ஜப்பானின் சப்போரோவில் காலநிலை, எரிசக்தி மற்றும் சுற்றுச்சூழல் தொடர்பான ஜி 7 அமைச்சர்கள் கூட்டத்தில் பேசிய அவர், சுற்றுச்சூழல் நடவடிக்கைகளுடன் இணைந்து, காலநிலை மாற்றம் தொடர்பான பிரச்சினைகளை நாம் முழுமையாகக் கையாள்வது முக்கியம் என்றார். இது ஜி 7 நாடுகளின் காலநிலை, எரிசக்தி மற்றும் சுற்றுச்சூழல் அமைச்சர்கள் பங்கேற்கும் இந்த சந்திப்பின் மையப்பொருளாக இருக்கும் என்று நாங்கள் நம்புகிறோம் என்று அவர் மேலும் கூறினார். இந்தியாவின் G20 தலைமைத்துவத்தில்
பருவநிலை மாற்றம், பாலைவனமாதல், பல்லுயிர் இழப்பு ஆகியவற்றை தடுக்கும் நடவடிக்கைகளுக்கு முன்னுரிமை வழங்கி செயல்படுகிறது என்றார். இதன் விளைவுகள் ஒன்றோடொன்று ஆழமாக இணைக்கப்பட்டுள்ளன, இவை மனிதகுலத்திற்கு இருத்தலியல் சவால்களாக உள்ளன என்று திரு யாதவ் கூறினார். இந்த சவால்களுக்கு விடைகாணும் வகையில், ரியோ மாநாடுகளில் கொள்கைகள் அடிப்படையில் ஒருமித்த அணுகுமுறை மூலம் குறிப்பிடத்தக்க முன்னேற்றம் ஏற்பட்டுள்ளது என்றார்.
அண்மையில் மாண்ட்ரீலில் நடைபெற்ற பல்லுயிர் பெருக்க மாநாட்டில், உலகளாவிய பல்லுயிர் கட்டமைப்பை நாம் ஏற்றுக்கொண்டோம். ஷ்ரம் எல் ஷேக்கில் நடைபெற்ற சிஓபி27 ல், இழப்பு மற்றும் சேத நிதி போன்ற பிரச்சனைகளில் முக்கிய முடிவுகள் எடுக்கப்பட்டன. இருப்பினும், செல்வதற்கு இன்னும் நீண்ட தூரம் உள்ளது என்று திரு யாதவ் கூறினார்.
எடுத்துக்காட்டாக, ஜி-20 தலைமைத்துவத்தை ஏற்றுள்ள இந்தியா நிலச் சீரழிவைத் தடுத்து நிறுத்துதல், சுற்றுச்சூழல் மறுசீரமைப்பை விரைவுபடுத்துதல், பல்லுயிர் பெருக்கத்தை மேம்படுத்துதல் போன்ற முன்னுரிமைப் பகுதிகளில் இந்த அணுகுமுறையை ஆழமாக மேற்கொண்டுள்ளது என்றும் இதில் தணிப்பு மற்றும் தழுவல் உட்பொதித்துள்ளது என்றும் மத்திய அமைச்சர் கூறினார்.
புலிகள் பாதுகாப்புத் திட்டத்தின் 50 ஆண்டுகளை முன்னிட்டு சர்வதேசப் புலிகள் கூட்டணி அண்மையில் தொடங்கப்பட்டது பற்றி குறிப்பிட்ட திரு யாதவ், உண்மையில் புலிகளையும் அவற்றின் வாழ்விடங்களையும் பாதுகாப்பதன் மூலம் பூமியில் உள்ள சில முக்கியமான இயற்கைச்சூழல் அமைப்புகளைக் காலநிலை மாற்றத்திற்கு ஏற்றவாறு பாதுகாக்க முடியும் என்றும் லட்சக் கணக்கான மக்களுக்கு தண்ணீர் மற்றும் உணவுப் பாதுகாப்பையும், வனச் சமூகங்களுக்கு வாழ்வாதாரத்தையும் வழங்கும் என்றும் கூறினார்.
நாம் ஒரே பூமியைக் கொண்டுள்ளோம், நாம் ஒரே குடும்பமாய் இருக்கிறோம், ஒரே எதிர்காலத்தைக் கொண்டுள்ளோம் என்ற உண்மையைக் கருத்தில்கொண்டு ஒன்றுபட்ட நோக்கம், ஒன்றுபட்ட செயல்பாடு என்ற வகையில் காலநிலை மாற்றம், பல்லுயிர் இழப்பு, மாசுபாடு ஆகிய மூன்று சவால்களுக்கு எதிராகத் திறம்பட போராடுவதை ஜி7 நாடுகளின் தலைமை உறுதிசெய்யும் என்று நாங்கள் எதிர்பார்க்கிறோம் என திரு யாதவ் கூறினார். சென்னையில் ஜூலை மாதம் நடைபெறவிருக்கும் ஜி 20 சுற்றுச்சூழல் மற்றும் பருவநிலை நிலைத்தன்மை அமைச்சர்கள் கூட்டத்தில் அனைவரையும் வரவேற்க ஆவலுடன் காத்திருப்பதாகவும் மத்திய அமைச்சர் கூறினார்.
பழங்குடியினர் நலத்துறை அமைச்சகம்
அரிவாள் செல் நோய் குறித்த இரண்டாவது தேசிய இணையதள மாநாடு
சர்வதேச அரிவாள் செல் தினத்தை முன்னிட்டு அரிவாள் செல் நோய் குறித்த இரண்டாவது தேசிய இணையதள மாநாட்டிற்கு மத்திய பழங்குடியினர் நலத்துறை அமைச்சகம் இன்று ஏற்பாடு செய்திருந்தது. இந்திய தொழில் மற்றும் வர்த்தக சபைகளின் கூட்டமைப்பு , நோவார்டிஸ், பிரமல் ஃபவுண்டேஷன், அப்பல்லோ மருத்துவமனை, நாஸ்கோ, காஸ்க்டோ ஆகியவற்றுடன் இணைந்து இந்த மாநாடு நடத்தப்பட்டது.
இந்தியா முழுவதும் உள்ள அரிவாள் செல் நோயின் நிபுணர்கள் குழுவினர் இந்த மாநாட்டில் கலந்துகொண்டு, முன்கூட்டியே நோயைக் கண்டறிதல் முதல் சமீபத்திய மருந்துகள் மற்றும் சிகிச்சைகள் வரையிலான மேலாண்மை குறித்து விவாதித்தனர்.
மத்திய பழங்குடியினர் நல அமைச்சர் திரு அர்ஜுன் முண்டா மற்றும் இணை அமைச்சர் திருமதி ரேணுகா சிங் சவுதா ஆகியோர் உன்முக்த் திட்டத்தின் கீழ் ஜார்கண்ட் மற்றும் சத்தீஸ்கர் மாநிலங்களில் அரிவாள் செல் நோய் மேலாண்மை குறித்த விழிப்புணர்வை ஏற்படுத்தும் நடமாடும் ஊர்திகளை கொடியசைத்துத் துவக்கி வைத்தனர்.
மத்திய சுகாதாரம் மற்றும் மாநில அரசுகளுடன ஒருங்கிணைந்து பணியாற்றும் வகையில் பழங்குடியினர் நலத்துறை அமைச்சகம் உருவாக்கியுள்ள அரிவாள் செல் நோய் மீதான தேசிய கவுன்சில் மற்றும் பழங்குடியினர் மருத்துவ அமைப்பு போன்ற முன்முயற்சிகள் குறித்து அமைச்சர் திரு முண்டா ஆலோசனை நடத்தினார். “வருங்கால பழங்குடி சந்ததியினரை இந்த நோய் தாக்காமல் இருப்பதை நாம் உறுதி செய்ய வேண்டும்”, என்று அவர் வலியுறுத்தினார்.
நிகழ்ச்சியில் பேசிய இணை அமைச்சர் திருமதி ரேணுகா சிங், அரிவாள் செல் நோய் பெரும்பாலும் பெண்களையும் குழந்தைகளையும் தாக்குவதாகவும், சுமார் 20% பழங்குடியின குழந்தைகள் 2 வயதிற்குள்ளாகவும், 30% பேர் குழந்தைப் பருவத்திலேயே இந்நோயால் உயிரிழப்பதாகவும் தெரிவித்தார். எளிதான, அதேசமயம் புதுமையான நடவடிக்கைகளின் மூலம் இந்த நோய் குறித்த விழிப்புணர்வையும் முன்னெச்சரிக்கை நடவடிக்கைகளையும் மேற்கொள்ள வேண்டும் என்று அவர் கேட்டுக்கொண்டார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728681
(Visitor Counter : 173
மத்திய பணியாளர் தேர்வாணையம்
பொறியியல் பணிகள் தேர்வு, 2021
1. பொறியியல் பணித் தேர்வு, 2021-ன் முடிவுகள் வெளியிடப்பட்டுள்ளன. 28.03.2022 தேதியிட்ட பத்திரிகை குறிப்பின்படி மொத்தம் 194 விண்ணப்பதாரர்கள் தகுதியின் அடிப்படையில் தேர்வு செய்ய பரிந்துரைக்கப்பட்டுள்ளனர்.
2. பொறியியல் சர்வீஸ் தேர்வு 2021-ன் விதி 13 மற்றும் விதி 13-ன் படி, தகுதியான விண்ணப்பதாரர்களின் உத்தேசிக்கப்பட்ட இட ஒதுக்கீட்டு பட்டியலை தேர்வாணையம் வெளியிட்டுள்ளது.
3. ரயில்வே அமைச்சகத்தின் வேண்டுகோளுக்கு இணங்க, 28 விண்ணப்பதாரர்களுக்கான  காலியிடங்களை நிரப்பலாம் என மத்திய தேர்வாணையம் தற்போது பரிந்துரை செய்துள்ளது.
4. பின்வரும் 4103068 என்ற பதிவு எண் கொண்ட விண்ணப்பதாரர் மட்டும் உத்தேசப்பட்டியலில் வைக்கப்பட்டுள்ளார்.
5. விண்ணப்பதாரர்களின் நியமனம் தொடர்பான முடிவு உத்தேசமானதாக இருப்பதாகவும், தேர்வாணையம் விண்ணப்பதாரர்களின் ஒரிஜினல் ஆவணங்கள் சரிபார்ப்பு முடியும் வரை முடிவுகள் வெளியிடப்படாது என தெரிவிக்கப்பட்டுள்ளது. இட ஒதுக்கீடு பட்டியலை வெளியிடும் நாள் முதல் அடுத்த 3 மாதங்களுக்கு உத்தேசப்பட்டியல் செயல்பாட்டில் இருக்கும். தேவைப்படும் ஆவணங்களை வழங்கப்பட்ட காலக்கெடுவுக்குள் விண்ணப்பதாரர்கள் சமர்ப்பிக்கத் தவறினால், தேர்வு செய்யப்பட்டவர்கள் நிராகரிக்கப்படுவார்கள். இது தொடர்பாக எந்தவொரு தகவல் பரிமாற்றமும் அனுப்பப்பட மாட்டாது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பயனற்ற வாகனங்களை அழிக்கும் ஸ்கிராப்பிங் கொள்கையை ஆதரிக்க அனைத்துத் தரப்பினரும் முன்வர வேண்டும் என்று திரு நிதின் கட்கரி அழைப்பு விடுத்துள்ளார்
பயனற்ற வாகனங்களை அழிக்கும் ஸ்கிராப்பிங் கொள்கையை ஆதரிக்க அனைத்துத் தரப்பினரும் முன்வர வேண்டும் என்று த்திய சாலைப் போக்குவரத்து மற்றும் நெடுஞ்சாலைத் துறை அமைச்சர் திரு. நிதின் கட்கரி அழைப்பு விடுத்துள்ளார். தில்லியில் இன்று நடைபெற்ற ஆலோசனைக் கூட்டத்தில் பேசிய அவர், இது அனைவருக்கும் வெற்றிகரமான சூழ்நிலை என்றார். உலகத்தரம் வாய்ந்த நெடுஞ்சாலைகள் வலையமைப்பை உருவாக்குதல், பேருந்துகளை மின்மயமாக்குதல், வாகனங்களின் கட்டாய தானியங்கி தகுதி சோதனை போன்ற வாகனங்களுக்கான நெகிழ்வான தேவையை உருவாக்க அமைச்சகம் பல முயற்சிகளை மேற்கொண்டுள்ளது என்று மத்திய அமைச்சர் கூறினார்.
இக்கொள்கையின் மிகப்பெரிய பயனாளியாக ஆட்டோமொபைல் துறை இருப்பதால், தானியங்கி சோதனை நிலையங்கள், பதிவுசெய்யப்பட்ட வாகன ஸ்கிராப்பிங் வசதிகள் ஆகியவற்றை அமைப்பதில் அதிக முதலீட்டின் 3 முக்கிய தூண்களுக்கு அவர்கள் முன்வந்து ஆதரவளிக்க வேண்டும் என்று திரு கட்கரி வலியுறுத்தினார்.
பதிவு செய்யப்பட்ட வாகன ஸ்கிராப்பிங் வசதிகள், தானியங்கி சோதனை நிலையங்கள், வாகன ஸ்கிராப்பிங் உள்கட்டமைப்பில் முதலீடு, வாகன ஸ்கிராப்பிங் கொள்கையை செயல்படுத்துவதை விரைவுபடுத்துவதற்கு ஆட்டோமொபைல் துறையின் ஆதரவைப் பெறுவது இந்த ஆலோசனைக் கூட்டத்தின் நோக்கமாகும். மஹிந்திரா, மாருதி, கியா, ஹூண்டாய், முதலிய வாகன டீலர்கள் மற்றும் பயன்படுத்தப்பட்ட கார் விற்பனையாளர்கள்  இந்த நிகழ்வில் கலந்து கொண்டு வாகன ஸ்கிராப்பிங் கொள்கையை விரைவாக செயல்படுத்த தேவையான சவால்கள் மற்றும் நடவடிக்கைகள் குறித்த தங்கள் கருத்துக்களைப் பகிர்ந்து கொண்டனர்.
சாலை போக்குவரத்து மற்றும் நெடுஞ்சாலை அமைச்சகம்  2021 ஆம் ஆண்டில் தன்னார்வ வாகன-கடற்படை நவீனமயமாக்கல் திட்டத்தை  தொடங்கியது. பழைய, பாதுகாப்பற்ற, மாசுபடுத்தும் வாகனங்களை அகற்றுவதற்கும், புதிய, பாதுகாப்பான மற்றும் எரிபொருள் திறன் கொண்ட வாகனங்களை மாற்றுவதற்குமான சூழல் அமைப்பை உருவாக்குவதை இந்த கொள்கை நோக்கமாகக் கொண்டுள்ளது.
விண்வெளித்துறை
இந்திய விண்வெளித் துறை 61 நாடுகளுடன் இணைந்து பணியாற்றுகிறது: பிஎஸ்எல்வி-சி54 வெற்றிகரமாக விண்ணில் செலுத்தப்பட்டபின் இஸ்ரோ தலைவர் திரு சோம்நாத் தகவல்
பி எஸ் எல் வி -சி 54 ராக்கெட் மூலம் இந்தியா பூட்டான் கூட்டு ஒத்துழைப்பில் உருவாக்கப்பட்ட செயற்கைக்கோள் உள்பட 9 செயற்கைக் கோள்கள் ஆந்திர மாநிலம் ஸ்ரீஹரிகோட்டா சத்தீஷ் தவான் விண்வெளி ஆராய்ச்சி மையத்திலிருந்து இன்று  வெற்றிகரமாக விண்ணில் செலுத்தப்பட்டன.
இதைத் தொடர்ந்து இஸ்ரோ தலைவர் திரு சோம்நாத் கூறுகையில்,
செயற்கைகோள்கள் வெற்றிகரமாக அவற்றின் சுற்று வட்டப் பாதைகளில் நிலை நிறுத்தப்பட்டுள்ளன என்றார். இதற்காக இஸ்ரோ குழுவினருக்கு அவர் வாழ்த்துக்களைத் தெரிவித்தார். இறுதியாக நிலைநிறுத்தப்பட்டுள்ள பூடான் செயற்கைகோள் இரு நாடுகளுக்கு இடையேயான அறிவியல் ஆராய்ச்சி பரிமாற்றத்தில் முக்கியப் பங்கு வகிக்கும் என்று அவர் கூறினார்.
சூரியனை ஆய்வு செய்யும் ஆதித்யா எல் ஒன் விரைவில் விண்ணில் செலுத்தப்பட உள்ளதாகவும், மனிதர்களை விண்வெளிக்கு அனுப்பும் ககன்யான் திட்டத்திற்கான பணிகள் நடைபெற்று வருவதாகவும் அவர் தெரிவித்தார்.
தமிழ்நாட்டின் குலசேகரப்பட்டினத்தில் ராக்கெட் ஏவுதளம் அமைப்பதற்காக நிலம் கையகப்படுத்தும் பணிகள் நடந்து வருவதாகவும், இன்னும் 24 மாதத்திற்குள் கட்டுமானப் பணிகள் முடிவடைந்து செயல்பாட்டுக்கு வரும் என்றும் அவர் கூறினார். மேலும், நேபாளம், பூட்டான், இலங்கை உட்பட 61 நாடுகளுடன் இந்திய விண்வெளித்துறை இணைந்து செயல்பட்டு வருவதாகவும் அவர் தெரிவித்தார்.
இதனிடையே காணொலி காட்சி மூலம் வெளியுறவு அமைச்சர் திரு ஜெய்சங்கர் பேசுகையில், ராக்கெட் வெற்றிகரமாக விண்ணில் ஏவப்பட்டதற்கு வாழ்த்துக்கள் தெரிவித்ததுடன். இந்தியா, பூடான் நாடுகளின் இரு தரப்பு ஆராய்ச்சி புதிய பரிமாணத்தை பெற்று வருகிறது என்றார். இரு தரப்பு ஆராய்ச்சி ஒத்துழைப்பு இதன்மூலம் புதிய உச்சத்தை அடைந்துள்ளது என்றும் அவர் தெரிவித்தார். 2019 ஆம் ஆண்டு பூடான் பயணத்தின் போது இஸ்ரோ உதவியுடன் செயற்கைகோள் மையத்தை பிரதமர் நரேந்திர மோடி திறந்து வைத்தார் என்றும், இந்த செயற்கைகோள் மையம் பூடானின் தொலைத்தொடர்பு, பேரிடர் மேலாண்மை உள்ளிட்ட துறைகளில் முக்கியப் பங்காற்றி வருகிறது என்றும் திரு ஜெய்சங்கர் தெரிவித்தார்.
இந்த நிகழ்வில் பூடான் தகவல் தொடர்பு அமைச்சர் திரு. கர்மா டன்னேன் வாங்டி உள்ளிட்டோர் கலந்து கொண்டனர்.
குடியரசுத் துணைத் தலைவர் செயலகம்
புத்தாண்டு, வைசாகி, விஷு, மசடி, வைஷ்காடி மற்றும் பகக் பிகு ஒட்டி நாட்டு மக்களுக்குக் குடியரசு துணைத் தலைவர் வாழ்த்து
நாட்டின் பல்வேறு பகுதிகளில் ஏப்ரல் 13 மற்றும் 14 தேதிகளில் கொண்டாடப்படும் புத்தாண்டு, வைசாகி, விஷு, மசடி, வைஷ்காடி மற்றும் பகக் பிகு விழாக்களை ஒட்டி நாட்டு மக்களுக்குக் குடியரசு துணைத் தலைவர் திரு.எம். வெங்கய்ய நாயுடு வாழ்த்து தெரிவித்துள்ளார். இதுதொடர்பாக அவர் வெளியிட்டுள்ள செய்தியில், சோதனையான காலக்கட்டத்தை நாடு சந்தித்துக் கொண்டிருக்கும் சூழ்நிலையில், இதுபோன்ற திருவிழாக்கள் நமது உத்வேகத்தைப் புதுப்பித்து, நமக்கு வழிகாட்டுதல்களை அளிப்பதாக உள்ளது என்று கூறியுள்ளார்.
அவருடைய வாழ்த்துச் செய்தி:
``மகிழ்ச்சிக்குரிய தருணமான வைசாகி, விஷு, புத்தாண்டு, மசடி, வைஷ்காடி மற்றும் பகக் பிகு கொண்டாட்டங்களை ஒட்டி நாட்டு மக்களுக்கு எனது நல்வாழ்த்துகளை தெரிவித்துக் கொள்கிறேன்.
புத்தாண்டு பிறப்பைக் கொண்டாடும் இந்தத் திருவிழாக்கள் புதிய தொடக்கங்கள், புதிய நம்பிக்கைகளை முன்னறிவிப்பு செய்யும் தருணங்களாக உள்ளன. அறுவடைகளுடன் இணைந்த திருவிழாக்கள் இயற்கையின் அற்புதம் மற்றும் செழிப்பைக் கொண்டாடும் தருணங்களாகும்.
புதிய கொரோனா வைரஸ் தாக்குதலுக்கு எதிரான போராட்டத்தால், சோதனையான காலக்கட்டத்தை நாம் கடந்து கொண்டிருக்கும் நிலையில், இதுபோன்ற திருவிழாக்கள் நமது உத்வேகத்தைப் புதுப்பித்து வழிகாட்டுதல்களை அளிக்கின்றன.
வரக்கூடிய ஆண்டு அபரிமிதமான வளங்களைக் கொண்டு வருவதாக இருக்க வேண்டும் என்று நான் பிரார்த்திக்கிறேன். அந்த வளத்தைப் பகிர்ந்து கொள்வதுடன், நமது சக குடிமக்கள் மற்றும் அன்னை பூமியின் மீது அக்கறை காட்டுவதிலும் கவனம் செலுத்த வேண்டும் என கேட்டுக்கொள்கிறேன். தன்னலமின்மை, அன்பு, கருணை, பரிவு ஆகியவற்றின் மாண்புகள் நமக்குள் பெருகி, அமைதி, நல்லிணக்கம், வளமை மற்றும் மகிழ்ச்சி பெருகுவதாக அமைய வேண்டும் என வாழ்த்துகிறேன்.
நமக்கு வேண்டியவர்களுடன் வீடுகளிலேயே இந்தப் புத்தாண்டை நாம் கொண்டாடுவோம், பெருமளவு கூடுதல் மற்றும் பெரிய கொண்டாட்டங்களை தள்ளிவைப்போம்.
வீட்டிலேயே இருங்கள், பாதுகாப்பாக இருங்கள்.''
(Visitor Counter : 66
பிரதமர் அலுவலகம்
ஒடிசா, தால்ச்சேர் உர ஆலை உற்பத்திப் பணி தொடக்கம், பிரதமர் ஜர்சுகுடா விமான நிலையத்தைத் திறந்துவைத்தார்
பிரதமர் திரு. நரேந்திர மோடி இன்று  ஒடிசா மாநிலத்துக்குப் பயணமானார். அங்கு தால்ச்சேர் என்ற இடத்தில் அமைக்கப்பட்டுள்ள தால்ச்சேர் உரத் தொழிற்சாலையின் உற்பத்திப் பணிகளைத் தொடங்குவதைக் குறிக்கும் வகையில் பெயர்ப்பலகையைத் திறந்துவைத்தார். உரத் தொழிற்சாலையில் உற்பத்திப் பணிகள் தொடங்கப்படுவது குறித்து அவர் மகிழ்ச்சி தெரிவித்தார்.
நிகழ்ச்சியில் பேசிய பிரதமர், “நீண்ட காலத்துக்கு முன்பே தொடங்கப்பட்டிருக்க வேண்டிய பணிகளை இப்போது நிறைவேற்றியுள்ளோம். இந்தியாவை மிக உயர்ந்த நிலைக்குக் கொண்டு செல்வதே அரசின் முக்கிய குறிக்கோள்” என்றார்.
உரத் தொழிற்சாலை போன்ற திட்டங்கள் இந்தியாவின் வளர்ச்சிக்கு அடையாளம் என்று கூறிய பிரதமர், இந்த ஆலையில் நவீன தொழில்நுட்பம் பயன்படுத்தப்படுகிறது என்று தெரிவித்தார்.
ஜர்சுகுடாவில் விமான நிலையத்தைத் திறந்துவைத்த பிரதமர் திரு. மோடி, அங்கிருந்து சத்தீஸ்கர் ராய்பூருக்குப் புறப்பட்ட முதல் விமானப் போக்குவரத்தைக் கொடியசைத்துத் தொடங்கிவைத்தார். அத்துடன், கர்ஜன்பஹால் நிலக்கரி சுரங்கத்தையும் ஜர்சுகுடா – பாராபாலி – சர்டேகா ரயில் போக்குவரத்தையும் நாட்டுக்கு அர்ப்பணித்தார். துலங்கா நிலக்கரிச் சுரங்கத்தில் சுரங்க உற்பத்தியையும் அங்கிருந்து நிலக்கரியை எடுத்துச் செல்லும் போக்குவரத்துப் பணியையும் தொடங்கி வைத்ததற்கு அடையாளமாக பெயர்ப் பலகைகளைப் பிரதமர் திறந்துவைத்தார்.
ஜர்சுகுடாவில் நிகழ்ச்சியில் பேசிய பிரதமர், விமானப் போக்குவரத்து சேவை உள்பட பல்வேறு மேம்பாட்டுத் திட்டங்களைத் தொடங்கி வைப்பதில் மகிழ்ச்சி அடைவதாகக் குறிப்பிட்டார். இந்த மேம்பாட்டுப் பணிகள் ஒடிசா மக்களுக்குப் பெரும் பயனை அளிக்கும் என்றும் அவர் குறிப்பிட்டார்.
இந்தியாவின் விமானப் போக்குவரத்து சேவை வேகமாக மாறி வருகிறது என்று குறிப்பிட்ட பிரதமர் 125 கோடி இந்தியர்களுக்கும் பலன் தரும் என்றார்.
ஜர்சுகுடா விமான நிலையம் ஒடிசா மக்களின் போக்குவரத்துத் தேவையை ஈடு செய்யும் என்று குறிப்பிட்ட பிரதமர், இத்தகைய போக்குவரத்து இணைப்பு கோடிக் கணக்கானோருக்குப் பெரும் துணை புரியும் என்றார். நாடு முழுவதும் போக்குவரத்து இணைப்பை மேம்படுத்த குறிப்பிடத் தக்க நடவடிக்கைகளை மேற்கொண்டுள்ளது என்றும் பிரதமர் குறிப்பிட்டார்.
சுகாதாரம் மற்றும் குடும்ப நலத்துறை அமைச்சகம்
கொவிட்-19 அமைச்சர்கள் குழுவின் 28-வது கூட்டத்திற்கு டாக்டர் ஹர்ஷ் வர்தன் தலைமை வகித்தார்
கொவிட்-19-க்கான உயர்மட்ட அமைச்சர்கள் குழுவின் 28-வது கூட்டத்திற்கு மத்திய சுகாதாரம் மற்றும் குடும்ப நல அமைச்சர் டாக்டர் ஹர்ஷ் வர்தன் காணொலி மூலம் இன்று தலைமை வகித்தார்.
வெளியுறவு அமைச்சர் டாக்டர் எஸ் ஜெய்சங்கர், மத்திய வீட்டுவசதி மற்றும் நகர்ப்புற விவகாரங்கள்  மற்றும் விமான போக்குவரத்து  அமைச்சர் மற்றும் வர்த்தகம் மற்றும் தொழில்கள் இணை அமைச்சர் திரு ஹர்தீப் எஸ் புரி, உள்துறை இணை அமைச்சர் திரு நித்யானந்த் ராய், சுகாதாரம் மற்றும் குடும்ப நலத்துறை இணை அமைச்சர் திரு அஷ்வினி குமார் சவுபே உள்ளிட்டோர் இதில் பங்கேற்றனர்.
கொவிட்-19 பெருந்தொற்றை கட்டுப்படுத்த இந்தியா எடுத்து வரும் நடவடிக்கைகள் குறித்து எடுத்துரைத்த டாக்டர் ஹர்ஷ் வர்தன், “குணமடைதல் விகிதம் தொடர்ந்து அதிகரித்து 93.94% எனும் அளவில் இன்று இருக்கிறது. கடந்த 61 நாட்களில் குறைந்த அளவிலான புதிய பாதிப்புகள் கடந்த 24 மணி நேரத்தில் பதிவாகி இருக்கின்றன. இறப்பு விகிதம் 1.20 சதவீதமாக உள்ளது. தொடர்ந்து 25 நாட்களாக குணமடைதல் விகிதம் புதிய பாதிப்புகளை விட அதிகமாக உள்ளது,” என்றார்.
தடுப்பு மருந்து மற்றும் மருத்துவ நடவடிக்கைகள் குறித்து பேசிய டாக்டர் ஹர்ஷ் வர்தன், “23,27,86,482 தடுப்பூசிகளை இன்று காலை வரை நாட்டு மக்களுக்கு நாம் வழங்கி இருக்கிறோம். 18-44 வயது பிரிவினரில் 2,86,18,514 பேருக்கு முதல் டோஸ் வழங்கப்பட்டுள்ளது. 1.4 கோடிக்கும் அதிகமான தடுப்பு மருந்துகள் மாநிலங்களிடம் இன்னும் இருப்பு உள்ளன,” என்றார்.
இரண்டாம் அலையின் பாதிப்பு குறைந்து வருவதாக கூறிய அவர், மகராஷ்டிரா, கேரளா, கர்நாடகா மற்றும் தமிழ்நாடு போன்ற அதிக பாதிப்புகளைக் கண்ட மாநிலங்களில் கூட தொற்றின் பரவல் குறிப்பிடத்தகுந்த அளவு குறைந்துள்ளது என்றார். மே 5 அன்று 14.7 சதவீதமாக இருந்த தொற்று வளர்ச்சி விகிதம், 3.48 சதவீதமாக இன்று குறைந்துள்ளது.
இன்சாகோக் ஆய்வகங்கள் கொரோனாவின் புதிய வடிவங்களை ஆய்வு செய்து வருவதாகவும், 30,000-க்கும் அதிகமான மாதிரிகளை 10 தேசிய ஆய்வகங்கள் வரிசைப்படுத்தியுள்ளதாகவும், மேலும் 18 ஆய்வகங்கள் குழுவுக்குள் இணைக்கப்பட்டுள்ளதாகவும் அமைச்சர் கூறினார்.
28,252 கருப்பு பூஞ்சை பாதிப்புகள் 28 மாநிலங்களில் இது வரை கண்டறியப்பட்டுள்ளன என்று கூறிய டாக்டர் ஹர்ஷ் வர்தன், இவற்றை எதிர்கொள்வதில் மத்திய மற்றும் மாநில அரசுக்களுக்கிடையேயான ஒத்துழைப்பை பாரட்டினார்.
கூட்டத்தில் பேசிய சுகாதாரம் மற்றும் குடும்ப நலத்துறை இணை அமைச்சர் திரு அஷ்வினி குமார் சவுபே, கொவிட்-19--ஐ எதிர்கொள்ள தடுப்பு மருந்தே முக்கிய ஆயுதம் என்பதால், தடுப்பூசி செலுத்திக் கொள்வதற்கு மக்களிடம் உள்ள தயக்கத்தை போக்குவதற்கு முயற்சிகள் எடுக்கப்பட வேண்டும் என்றார்.
தடுப்பு மருந்து வழங்கல் நிலவரம், குழந்தைகளுக்கான கொவிட் பராமரிப்பு மற்றும் மூன்றாம் அலையை தடுப்பதற்கான வழிமுறைகள் குறித்து நிதி ஆயோக் உறுப்பினர் டாக்டர் வி கே பால் விளக்கினார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1725061
------
(Visitor Counter : 182
இளைஞர் நலன் மற்றும் விளையாட்டு அமைச்சகம்
மகாராஷ்டிரா மாநிலத்துக்கு கடந்த 3 ஆண்டுகளில் கேலோ இந்திய மையம் உட்பட பல திட்டங்களுக்கு ஒப்புதல்: மத்திய அமைச்சர் திரு அனுராக் தாகூர் தகவல்
மக்களவையில் கேள்வி ஒன்றுக்கு இன்று எழுத்துபூர்வமாக பதில் அளித்த மத்திய சுகாதாரத்துறை அமைச்சர் திரு அனுராக் தாகூர் கூறியதாவது:
கேலோ இந்தியா மையங்கள் அமைப்பதற்கு 36 திட்டங்களுக்கு மத்திய இளைஞர் விவகாரம் மற்றும் விளையாட்டுத்துறை அமைச்சகம் அனுமதி வழங்கியுள்ளது. கடந்த 3 ஆண்டுகளில் மகாராஷ்டிரா மாநிலத்தில், ஒரு கேலோ இந்தியா மையம், 11 வியைாட்டு உள்கட்டமைப்புத் திட்டங்கள் அமைப்பதற்கு மத்திய இளைஞர் விவகாரம் மற்றும் விளையாட்டுத்துறை அமைச்சகம் ஒப்புதல் வழங்கியுள்ளது.
கேலோ இந்தியா திட்டம், தேவை அதிகம் உள்ள திட்டம். இந்தத் திட்டங்கள் எல்லாம், தொழில்நுட்ப சாத்தியமான திட்டங்களாகவும், பரிந்துரைக்கப்பட்ட அளவீடுகளை பின்பற்றுவது, நிதியின் இருப்பு ஆகியவை அடிப்படையில் பரிசீலிக்கப்படுகின்றன.
பெருநிறுவனங்கள் விவகாரங்கள் அமைச்சகம்
2015 – 16 மற்றும் 2016 – 17 ஆண்டுகளுக்கான வருமான வரி தாக்கல் செய்யாத 2.25,910 நிறுவனங்கள் மீது சட்ட நடவடிக்கை
2015 – 16 & 2016 – 17 ஆம் நிதியாண்டுகளுக்கான வருமானவரி தாக்கல் செய்யாததன் அடிப்படையில் 248 ஆம் சட்டப்பிரிவின் கீழ் மொத்தம் 2,25,910 நிறுவனங்கள் நடவடிக்கை மேற்கொள்வதற்காக அடையாளம் காணப்பட்டுள்ளதாக மத்திய சட்டம் & நீதி மற்றும் பெருநிறுவன விவகாரங்கள் துறை இணையமைச்சர் திரு. பி.பி.சவுத்திரி மக்களவையில் இன்று  தெரிவித்தார். அந்நிறுவனங்கள் மீது உரிய நடவடிக்கை மேற்கொள்ளப்படும் என்றும் அமைச்சர் கூறினார்.
2017 – 18 ஆம் ஆண்டுகளில் பெருநிறுவனப் பதிவாளர் அலுவலகம் 2.97 லட்சம் நிறுவனங்களை நிதி அறிக்கைகள் அல்லது வருடாந்தரத் தாக்கலைச் செய்யவில்லை என்று அடையாளம் கண்டுள்ளது. இந்த நிறுவனங்களில் 2,26,166 நிறுவங்களின் பெயர்கள் நீக்கப்பட்டுள்ளது. மேலும் 68 நிறுவனங்களின் உண்மையான உரிமையாளர்களைக் கண்டுபிடிக்கும்படி மத்திய அரசு உத்தரவு பிறப்பித்துள்ளது.
(Visitor Counter : 68
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
அனைவரையும் உள்ளடக்கிய மற்றும் மண்டல சமச்சீர் வளர்ச்சிக்கு கடினமான பகுதிகளின் வளர்ச்சி அவசியம்: டாக்டர் ஜிதேந்திர சிங்
மத்திய இணை அமைச்சர்  அறிவியல் & தொழில்நுட்பம், புவி அறிவியல்; பிரதமர் அலுவலகம், மத்திய இணை அமைச்சர் பணியாளர்கள், பொது மக்கள் குறை தீர்ப்பு , ஓய்வூதியங்கள், அணுசக்தி மற்றும் விண்வெளி, டாக்டர் ஜிதேந்திர சிங் கூறுகையில், தேர்ந்தெடுக்கப்பட்ட பிரதிநிதிகள் தங்கள் அதிகார வரம்பில் வளர்ச்சிக்கான முன்னுரிமைப் பகுதிகளை வரையறுப்பதில் முக்கிய பங்கு வகிப்பதாக கூறினார். . உள்நாட்டில் மேற்கொள்ளப்படும் வளர்ச்சித் திட்டங்களுக்காக மக்களுக்குப் பொறுப்பு பொறுப்பெற்று , பல்வேறு திட்டங்களைச் செயல்படுத்துவதில் உள்ள குறைபாடுகளை எடுத்துரைப்பதில் மக்களுக்கும் நிர்வாகத்துக்கும் இடையே பாலமாகச் செயல்படும் முக்கியப் பங்கினை ஆற்றுவதாகவும் அவர் கூறினார். இன்று ஜம்முவின் மாநாட்டு மையத்தில் ரம்பன் மாவட்டத்திற்கான மாவட்ட வளர்ச்சி ஒருங்கிணைப்பு மற்றும் கண்காணிப்புக் குழு  கூட்டத்திற்குத் தலைமை வகித்துப் பேசுகையில் அவர் இவ்வாறு கூறினார்.
தோடா மற்றும் ரியாசி மாவட்டங்களைப் போன்று அறிவியல் மற்றும் தொழில்நுட்ப அமைச்சகத்தின் மூலம் லாவெண்டர் சாகுபடியை ஊக்குவிப்பதன் மூலம் ரம்பன் மாவட்டத்தில் ஊதா புரட்சியை தொடங்குவது என்ற முக்கிய முடிவு கூட்டத்தில் எடுக்கப்பட்டது. தோடா மற்றும் ரம்பன் ஆகிய பகுதிகளில் உகந்த காலநிலை மற்றும் புவியியல் நிலைமைகள் இருப்பதால், மாவட்ட இளைஞர்களுக்கு வருமான ஆதாரங்களை அதிகரிக்க லாவெண்டர் சாகுபடியைத் தொடங்கலாம் என்று டாக்டர் சிங் அறிவித்தார்.
பல்வேறு மத்திய அரசின் திட்டங்களின் செயல்பாட்டை மதிப்பாய்வு செய்யும் போது, தேர்ந்தெடுக்கப்பட்ட பிரதிநிதிகள் மற்றும் நிர்வாகிகள் பெரிய பொது நலனுக்காக பல்வேறு வளர்ச்சிப் பிரச்சினைகளில் ஒன்றிணைந்து செயல்பட திஷா தளம் வாய்ப்பளித்ததாகக் டாக்டர் சிங் குறிப்பிட்டார்.
ராம்பன் மாவட்டத்தின் பல்வேறு அணுக முடியாத பஞ்சாயத்துகள் மற்றும் தொகுதிகளின் பிஆர்ஐ உறுப்பினர்கள் மற்றும் பிரதிநிதிகளின் பல்வேறு ஆலோசனைகளைக் கேட்ட டாக்டர் சிங், மாவட்டம் மோசமான நிலப்பரப்பைக் கொண்டிருப்பதாகக் கூறினார். எவ்வாறாயினும், சவாலை எதிர்கொள்ள அரசாங்கம் தீர்மானித்துள்ளதாகவும் அவர் கூறினார். மத்திய அரசின் திட்டங்களின் பயனை ஜம்மு & காஷ்மீரின் தொலைதூர பஞ்சாயத்துகள் மற்றும் ராம்பன் தொகுதிகள் மற்றும் பிற கடினமான பகுதிகளில் வசிக்கும் மக்களுக்கு வழங்க அரசாங்கம் உறுதிபூண்டுள்ளது என்று அவர் கூறினார்.
பிரதமர் கிசான் நிதி, ஊரக வளர்ச்சித் துறையில் உள்ள திட்டங்கள் போன்ற திட்டங்களில் சிறப்பாக செயல்பட்டதற்காக மாவட்ட நிர்வாகம் மற்றும் பி ஆர் ஐ உறுப்பினர்களின் முயற்சிகளை டாக்டர் சிங் பாராட்டினார். பல்வேறு துறைகளின் அதிகாரிகளை இந்த உறுப்பினர்களுடன் ஒருங்கிணைந்து செயல்படவும், சிறந்த ஒருங்கிணைப்பு மற்றும் தரமான நடவடிக்கை முறைகளை உருவாக்கவும் வலியுறுத்தினார்.
(Visitor Counter : 187
சிறுபான்மையினர் நலன் அமைச்சகம்
புதுதில்லியில் நடைப்பெற்ற 35வது கைவினைப் பொருட்கள் கண்காட்சியில் 700க்கும் மேற்பட்ட கலைஞர்கள் பங்கேற்பு: மத்திய அமைச்சர் முக்தார் அப்பாஸ் நக்வி
புதுதில்லியில் நடைப்பெற்ற 35வது கைவினைப் பொருட்கள் கண்காட்சியில் 30க்கும் மேற்பட்ட மாநிலங்கள் / யூனியன் பிரதேசங்களை சேர்ந்த 700க்கும் மேற்பட்ட கலைஞர்கள் பங்கேற்றனர் என மத்திய சிறுபான்மையினர் விவகாரத்துறை அமைச்சர் திரு முக்தார் அப்பாஸ் நக்வி தெரிவித்தார்.
உள்நாட்டு பொருட்களுக்கு குரல் கொடுப்போம் என்ற கருப்பொருளில் புதுதில்லி ஜவஹர்லால் நேரு விளையாட்டரங்கில் கைவினைப் பொருட்கள் கண்காட்சி நடைப்பெற்றது. இந்நிகழ்ச்சியில் பேட்டியளித்த மத்திய சிறுபான்மையினர் விவகாரத்துறை அமைச்சர் திரு முக்தார் அப்பாஸ் நக்வி கூறியதாவது:
அசாம், ஆந்திரப் பிரதேசம், பிஹார், குஜராத், லடாக், ஜம்மு-காஷ்மீர், பஞ்சாப் என 30க்கும் மேற்பட்ட மாநிலங்கள் மற்றும் யூனியன் பிரதேசங்களைச் சேர்ந்த கைவினைப் பொருட்கள் இங்கு விற்பனைக்கு வைக்கப்பட்டுள்ளன.
இங்கு நாட்டின் பல பகுதிகளைச் சேர்ந்த பாரம்பரிய உணவு வகைகளும் கிடைக்கின்றன. விஸ்வகர்மா வாடிகா என்ற பாரம்பரிய சர்க்கஸ் மற்றும் பிரபல இசைகலைஞர்களின் பல்வேறு கலாச்சார இசை நிகழ்ச்சிகளும் நடைப்பெற்றன. இந்த கண்காட்சியில் உள்நாட்டு பொருட்களை வாங்கி கைவினை கலைஞர்களை மக்கள் ஊக்குவித்தனர்.
கைவினைப் பொருட்களின் பாரம்பரியத்தை பாதுகாக்கவும், வளர்க்கவும் சரியான தளம் ‘ஹூனார் ஹாத்’ என்ற கைவினைப் பொருட்கள் கண்காட்சி.
நாட்டின் கலை மற்றும் கைவினை பாரம்பரியத்தை மட்டும் மத்திய அரசு பாதுகாக்காமல், உள்நாட்டு தயாரிப்புகளுக்கு புதிய சக்தி மற்றும் சந்தை வாய்ப்புகளையும் அளிக்கிறது.
கைவினைப் பொருட்கள் கண்காட்சி நடைபெறும் இடம் ஒரு நாளைக்கு 5 முறை சுத்தம் செய்யப்படுகிறது. இந்த கண்காட்சியை, 2022 ஜனவரி 5ம் தேதி வரை நடத்த திட்டமிடப்பட்டிருந்தது. அதிகளவில் மக்கள் வருவதால், இந்த கண்காட்சியை 31ம் தேதி மாலையுடன் முடிக்க முடிவு செய்யப்பட்டுள்ளது.
இவ்வாறு மத்திய அமைச்சர் முக்தார் அப்பாஸ் நக்வி கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1786313
பிரதமர் அலுவலகம்
பிரதமரின் ராஷ்ட்ரிய பால புரஸ்கார் விருது பெற்றவர்களுடன் ஜனவரி 25-ஆம் தேதி பிரதமர் கலந்துரையாடுகிறார்
பிரதமரின் ராஷ்ட்ரிய பால புரஸ்கார் விருது பெற்றவர்களுடன், பிரதமர் திரு நரேந்திர மோடி, 2021 ஜனவரி 25 அன்று நண்பகல் 12 மணிக்கு காணொலிக் காட்சி வாயிலாக கலந்துரையாடுவார். மத்திய பெண்கள் மற்றும் குழந்தைகள் மேம்பாட்டு அமைச்சரும் இந்த நிகழ்ச்சியில் கலந்து கொள்வார்.
புதுமையான கண்டுபிடிப்புகள், கல்வித்திறன், விளையாட்டு, கலை மற்றும் கலாச்சாரம், பொதுசேவை, மற்றும் வீர தீர மிக்க துறைகளில் தலை சிறந்த சாதனைகளை படைத்துள்ள, அபரிமிதமான திறமைகள் கொண்ட குழந்தைகளுக்கு பிரதமரின் ராஷ்ட்ரிய பால சக்தி புரஸ்கார் எனப்படும் தேசிய குழந்தைகள் விருதுகளை மத்திய அரசு வழங்குகிறது.
பிரதமரின் ராஷ்ட்ரிய பால புரஸ்கார்-2021 பால சக்தி விருதுகளின் பல்வேறு பிரிவுகளுக்கு நாடுமுழுவதும் 32 விண்ணப்பதாரர்கள் தேர்ந்தெடுக்கப்பட்டுள்ளனர்.